Լրագրող, քաղաքական վերլուծաբան, հասարակական գործիչ Տիգրան Հակոբյանը ծնվել է 1960 թվականին, Երեւանում։ Սովորել է ԵՊՀ ռուսաց լեզվի եւ գրականության ֆակուլտետում, ծառայել է ԽՍՀՄ Զինված ուժերում, 1988-ին ավարտել է Մոսկվայի Մ.Գորկու անվան Գրականության ինստիտուտը։ Պրոֆեսիոնալ լրագրությամբ սկսել է զբաղվել 1988-ից՝ աշխատելով «Коммунист» օրաթերթում։ Հետագայում ղեկավարել է «Республика Армения» պաշտոնաթերթը, ՀՀ հեռուստառադիոհաղորդումների պետական վարչությունը, «Արմենպրես» պետական լրատվական գործակալությունը, «Հայք» շաբաթաթերթը, ՀՀ Կառավարության աշխատակազմի տեղեկատվության եւ հանրության հետ կապերի եւ Կառավարության առընթեր տեղեկատվության եւ գրահրատարակչության վարչությունները։ 1998-2002 թվականներին եղել է «Հայոց համազգային շարժում» կուսակցության եւ վարչության անդամ։ 2000 թվականից «Հասարակությունն ընդդեմ ահաբեկչության» հասարակական կազմակերպության վարչության նախագահն է։ Դասավանդել է մի շարք ԲՈՒՀ-երում։ 2016 թվականի սեպտեմբերից Հեռուստատեսության եւ ռադիոյի հանձնաժողովի անդամ է։